Geweld vlam weer op in ColignyVragmotors wat deur betogers in Coligny in Noordwes aan die brand gesteek is (25 April 2017). Foto: Facebook via Marlene Roux Gewelddadige betogings het Dinsdag weer in Coligny in Noordwes opgevlam waartydens vragmotors en huise deur betogers aan die brand gesteek is. Brig. Sabata Mokgwabone, woordvoerder van die polisie, het aan Maroela Media gesê een trekker, drie vragmotors en drie huise in die dorp is Dinsdag afgebrand. “Geen beserings is aangemeld nie. Dit lyk asof daar niemand in die huise was toe dit aan die brand gesteek is nie,” het hy gesê. Hy het gesê hy verneem daar is wel verdagtes in Coligny in hegtenis geneem, maar kon nie onmiddellik bevestig hoeveel nie. “Die polisie is op die toneel en doen die nodige stappe om die skare uiteen te jaag. Watter metodes gebruik word kan ek nie nou bevestig nie, want dit is deel van die operasionele besluite wat daar geneem word,” het hy gesê. “Die probleem is dat die betogers nie in ŉ groot groepe beweeg nie, maar eerder in baie kleiner groepe en daarom is hulle moeiliker om te beheer.” Vrydag is daar ook drie vragmotors buite Lichtenburg aan die brand gesteek en Maandag is ŉ polisie-njala verwoes nadat betogers dit aan die brand gesteek het. Talle winkels en sakeondernemings in Coligny is erg deur betogers beskadig en geplunder. ŉ Onderneming in Coligny in Noordwes wat onder betogers deurgeloop het (25 April 2017). Foto: Facebook via Marlene Roux Sewe verdagtes is Maandagnag in Blydeville buite Lichtenburg in hegtenis geneem. Vrydag is altesaam 14 verdagtes ook in Lichtenburg in hegtenis geneem. Mokgwabone het gesê die R503 tussen Coligny en Lichtenburg was teen Dinsdagmiddag steeds oop vir verkeer, maar het motoriste gewaarsku om versigtig te wees wanneer hulle die pad gebruik omdat betogings wel met tye daar opvlam. Mokgwabone het weer beklemtoon dat talle lede van die polisie se eenheid vir openbare orde asook verkeersbeamptes op verskillende plekke ontplooi is om die situasie te monitor.